“เซเลนสกี” ไฟเขียวผู้แทน “ยูเครน” เจรจาความมั่นคง “รัสเซีย”
ประธานาธิบดี โวโลดิเมียร์ เซเลนสกี ไฟเขียว ผู้แทนยูเครนร่างข้อตกลงหารือกันในระหว่างการเจรจาหลักประกันด้านความมั่นคงกับรัสเซีย โดยทั้งสองฝ่ายเจรจา ณ กรุงอิสตันบูล
ประธานาธิบดี โวโลดิเมียร์ เซเลนสกี ไฟเขียว ผู้แทนยูเครนร่างข้อตกลงหารือกันในระหว่างการเจรจาหลักประกันด้านความมั่นคงกับรัสเซีย โดยทั้งสองฝ่ายเจรจา ณ กรุงอิสตันบูล
5 เม.ย. 2565

ผู้สื่อข่าวรายงานอ้างอิงจาก สำนักข่าวซินหัว รายงานว่า ประธานาธิบดี โวโลดิเมียร์ เซเลนสกี ผู้นำยูเครน ลงนามกฤษฎีกาอนุญาตให้คณะผู้แทนยูเครนเจรจาหลักประกันด้านความมั่นคงกับรัสเซีย รายงานระบุว่า คณะผู้แทนจะนำโดย นายเดวิด อาราคาเมีย หัวหน้าคณะผู้แทนยูเครน ในการเจรจาสันติภาพกับรัสเซีย
รวมถึงสมาชิกคณะผู้แทนจะประกอบด้วยนายเดนนิส มายูสกา รัฐมนตรีกระทรวงยุติธรรมยูเครน, มีไคโล โปโดเลียก ที่ปรึกษาหัวหน้าสำนักงานประธานาธิบดี, โอเลกซี เรซนิคอฟ รัฐมนตรีกระทรวงกลาโหมของยูเครน และเจ้าหน้าที่ยูเครนอีก 6 ราย
โดยเมื่อวันเสาร์ที่ผ่านมา (2 เม.ย.2565) นายอาราคาเมีย กล่าวว่า ร่างข้อตกลงที่หารือกันในระหว่างการเจรจายูเครน-รัสเซีย ณ กรุงอิสตันบูลนั้น พร้อมให้ผู้นำยูเครนและรัสเซียดำเนินการอภิปราย
ทั้งนี้ ในระหว่างการเจรจาแบบพบปะ ณ กรุงอิสตันบูล ยูเครนได้เสนอให้ลงนามสนธิสัญญาระหว่างประเทศฉบับใหม่ว่าด้วยหลักประกันด้านความมั่นคง ซึ่งรับรองให้ประเทศที่ลงนามมอบความช่วยเหลือทางทหารแก่ยูเครน ในกรณีที่เกิดการโจมตี